牛渚山觀大江
作者：吳龍翰
朝代：宋

paragraphs: 巨靈劈破蒼山石，鞭起九龍入空碧。
山分兩半合不成，夾住長江數千尺。
九道驚湍相擊撞，雷聲怒發誰敢當。
神蛟出没不可數，往往殺氣摩穹蒼。
嗚呼蜀道行且難，劍門險似鐵門闗。
一夫可敵萬夫勇，大開棧道通殽函。
固知長江當城壁，立此天塹限南北。
東南王氣無窮年，此江未必成桑田。
君不見敵兵百萬連艨艟，雄師出鬭一掃空。
書生不能長鎗與大劍，只坐帷幄收奇功。